“የህዳሴው ግድብ ውሃ ሙሌት ለኢትዮጵያ ህዝብ እሸቱን እንደመቅመስ ነው” – ዶክተር በለጠ ብርሃኑ
አዲስ አበባ። -የህዳሴ ግድብ የውሃ ሙሌት በመጪው ሐምሌ መጀመሩ ለግድቡ ግንባታ መፋጠን፤ ለሠራተኞቹና ለህዝቡ ብርታት ከፍተኛ አስታዋጽኦ እንደሚኖረው የህዳሴ ግድብ ተደራዳሪና የቴክኔክ ቡድኖች አባላት ገለፁ። 
በአዲስ አበባ ዩኒቨርሲቲ የውሃ ሀብት መምህርና የህዳሴው ግድብ የቴክኒክ ቡድን አባል ዶክተር በለጠ ብርሃኑ የግድቡ ግንባታና ውሃ ሙሌቱ በተያያዘ ለአዲስ ዘመን ጋዜጣ እንደገለፁት፤ የውሃው ሙሌት መጀመሩ ለግድቡ ግንባታ መፋጠን፣ ለሠራተኞቹ ሞራል፣ የኢትዮጵያ ህዝብ የድካሙን የመጀመሪያ ውጤት እንደማየት ይቆጠራል። ለምሳሌ አንድ አርሶአደር ክረምቱን ለፍቶ ወጥቶ ወርዶ አርሶ፣ ዘርቶና አርሞ ያደረሰውን ሰብል እሸቱን እንደሚቀምሰው ሁሉ የታላቁ ህዳሴ ግድብ ውሃ ሙሌት መጀመርም ለኢትዮጵያ ህዝብና በፕሮጀክቱ ለተሳተፉ ሠራተኞችም ልክ እንደዚሁ እሸቱን እንደመቅመስ ይቆጠራል ብለዋል። 
የህዳሴው ግድብ ውሃ ሙሌት መጀመሩ ለዲፕሎማሲውም ተጨማሪ አቅም እንደሚፈጠር የገለፁት ዶክተር በለጠ፤ ሙሌቱ በሁለቱ ተርባይኖች ኤሌክትሪክ ሃይል ማመንጨት የሚያስችል በመሆኑ ግንባታውን ማፋጠንና መደገፍ የሚያስችል ገንዘብ ያስገኝልናል ብለዋል። 
ኢትዮጵያ በመጪው ሐምሌ የህዳሴው ግድብ የውሃ ሙሌት እንደሚጀመር ይፋ ማድርጓን ተከትሎ ግብጾች በኢትዮጵያ ላይ ጫና ለመፍጠር ቢንቀሳቀሱ፣ የተባበሩት መንግሥታት የፀጥታው ምክር ቤትም ቢሄዱና ሌሎች ቦታዎችም ቢገቡ በመሙላት ሂደት ላይ የሚያመጣው ለውጥ የለም ያሉት ዶክተር በለጠ፤ የግድቡ ግንባታ ሲጀመር ጀምሮ ሙሌቱ የግንባታው አካል እንደሆነ አስታውሰዋል።
 ከኢትዮጵያ በስተቀር የድንበር ተሻጋሪ ወንዞች ባለቤትና የወንዙ የላይኛው ተፋሰስ አካል ሆነው ትብብር የጠየቁ አገሮች እንደሌሉ የገለፁት ዶክተር በለጠ ሁሉም ደንበር ተሻጋሪ ወንዝ ያላቸውንና የላይኛው ተፋሰስ አካል የሆኑ አገራት ግድቦችን የገደቡት የታችኞቹን ተፋሰስ አገራትን አማክረው ሳይሆን በራሳቸው ውሳኔ ብቻ መሆኑን ተናግረዋል። ለአብነትም አሜሪካ፣ ቻይናና ቱርክ በዚሁ አካሄድ መሄዳቸውን ለአብነት አንስተዋል። በአንፃሩ የታችኛው የወንዙ የተፋሰስ አካል ሆነው ድርድር አሻፈረኝ ያሉት ግብጾች ብቻ መሆናቸው አስገዝበዋል። 
ኢትዮጵያ በአባይ ውሃ በፍትሃዊነት የመጠቀም ሙሉ መብት አላት ያሉት ዶክተር በለጠ፤ ግብጾች የኢትዮጵያ መንግሥት ልማት፣ ኢኮኖሚ ዕድገትና ግንባታዎች ላይ ትኩረቱን እንዳያደርግ በተለያዩ መልኩ በፖለቲካም ይሁን በዲፒሎማሲ ጫና ሊፈጥሩ ይችላሉ እንጂ ግጭት እንደማያዋጣቸው ያውቁታል ብለዋል። ለማንኛውም ግጭት ሊኖር ቢችልም በድንበር አዋሳኝ በሆኑ የጎረቤት አገሮች አማካኝነት መሆኑን ጠቅሰዋል። ኢትዮጵያ ከእነዚህ አገራት ጋር መግባባትና ግንኙነትን ማጠናከር እንደሚያስፈልግ ገልፀዋል። 
የህዳሴ ግድብ ለኢትዮጵያ ህዝብ የብርሃን ምንጭ መሆኑን ጠቅሰው ግድቡን በስኬት ለማጠናቀቅ ሁላችንም በአንድ ልብና አስፈላጊውን ድጋፍ በማድረግ ልንረባረብ እንደሚገባ አሳስበዋል። 
በተያያዘ ዜና የህዳሴ ግድብ የብሔራዊ ኤክስፕርቶች ፓናል ሰብሳቢና የተደራዳሪ ቡድን አባል ኢንጅነር ጌዲዮን አስፋው በበኩላቸው የህዳሴው ግድብ በመጪው ሐምሌ ወር የውሃ ሙሌት መጀመሩ የግድቡ ግንባታ ውጤት አካልና ስኬታማነት ማሳያ መሆኑን ገልፀው፤ የውሃ ሙሌቱ መጀመሩ የግድቡ ግንባታ መፋጠኑን ያመላክታል ብለዋል። 
ኢትዮጵያ መጀመሪያውኑም ቢሆን የህዳሴው ግድብ የውሃ ሙሌቱን ሐምሌ ወር እጀምራለሁ ብላ ለተደራዳሪ አገሮችም ሆነ ለዓለም አቀፍ ህብረተሰብ ማስታወቋን አስታውሰው፤ ሙሌቱ በድርድርና በስምምነት እንዲሆን እስካሁን ድረስ ከፍተኛ ጥረት እየተደረገ ቢሆንም ውሃውን ከመሙላት የሚያግዳት ስምምነት አለመኖሩንና የመርህ ስምምነቱም ከግንባታው ጎን ለጎን ሙሌቱ ይካሄዳል የሚል ስለሆነ በዚሁ መሰረት ሙሌቱ እንደሚካሄድ ገልፀዋል። 
“ኢትዮጵያ የግድቡን ግንባታ የጀመረችውና ውሃ ሙሌት የሚካሄደው የዓለም አቀፍን ሕግ ተከትላ መሆኑን ገልፀው ምንም አይነት የዲፖሎማሲያዊ ጫና ቢደረግ፣ ዓለም አቀፍ ድርጅቶች ተቃውሞዎች ቢጻፉም መሠረት ስሌለላቸው ኢትዮጵያ በያዘችው ዕቅድ መሠረት የግድቡን ግንባታና ሙሌት ታካሂዳለች “ብለዋል። 
ግብጾች ከግድቡ ግንባታ መጀመር አንስቶ ባለፉት ስምንት ዓመታት ኢትዮጵያ ግድቡ እንዳትሰራ፤ የግድቡ ቁመት እንድትቀንስ፣ ብዙ ችግሮች ሲፈጥሩ እንደነበር አውስተው “አሁንም የግድቡ በደረሰበት ደረጃ የውሃ ሙሌት ተጀምሮ የኤሌክትሪክ ሃይል በማመንጭት የህዝባችን ኑሮ እንዳናሻሽል በተለያየ መንገድ ግድቡን ግንባታ ለማስተጓጎል ጥረት እያደረጉ ቢሆንም አይሳካላቸውም” ሲሉ ገልፀዋል። 
ኢትዮጵያ ሁልጊዜ የምትከተለው የሰላምና የድርድር አማራጭ መሆኑን አመልክተው፤ የህዳሴው ግድብ 110 ሚሊየን ህዝብ ፕሮጀክትና በፍትሐዊነት የሚያምኑ ሌሎች የአፍሪካ ሆነ የዓለም አገሮች ጭምር የሚደገፍ በመሆኑ ሁላችንም ተረባርበን ዳር ማድረስ ይኖርብናል ሲሉ ተናግረዋል። 
የናይል ተፋስስ አገራት የትብብር ማዕቀፍን ስድስት አገራት እንደፈረሙትና፤ አራቱ አገሮች ደግሞ በህዝብ ተወካዮች ምክር ቤታቸው እንዳፀደቁት፤ ሁለት ተጨማሪ አገሮች ቢያፀድቁት ዓለም አቀፍ ሕግ ሆኖ በአፍሪካ ሕብረት ውስጥ እንደሚቀመጥ ኢንጅነር ጊዴዮን ገልፀው፤ የናይል ተፋሰስ የሚተዳደረው በትብብር ማዕቀፉ (በኡጋንዳው ኢንቲቨ) ስምምነት መሠረት እንደሚሆንና ማዕቀፉን ለፍፃሜ ለማድረስም በኢትዮጵያ በኩልም ዲፕሎማሲያዊ ጥረቱ መቀጠሉንና ሌሎች ሁለቱ አገራት በህዝብ ተወካዮች ምክር ቤታቸው ያፀድቁታል ተብሎ የሚጠበቅ መሆኑን አብራርተዋል።አዲስ ዘመን ግንቦት 7/2012ጌትነት ምህረቴ